חוק הביטוח הלאומי (תיקון מס' 179), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2558, עמ' 938, 2016-06-28T00:00:00+03:00
חוק הביטוח הלאומי קובע את זכאותו לגמלת סיעוד של מבוטח שהגיע לגיל הפרישה, ואשר תלוי במידה רבה בעזרת הזולת לביצוע רוב פעולות היום-יום, או הזקוק להשגחה. 
התיקון קובע שהזכאות במסגרת גמלת סיעוד תהיה למספר יחידות שירות מסוים לשבוע, ולא לסכום כסף. יחידות שירות אלו יקנו למבוטח זכאות לקבלת שירותי סיעוד. התיקון מפרט את שירותי הסיעוד שאותם זכאי המבוטח לקבל במסגרת הגמלה, ואת השווי שלהם ביחידות שירות.
מי שבחר לקבל את גמלתו בכסף, תחושב גמלתו לפי מספר יחידות השירות שהוא זכאי להן בהתאם לדרגת זכאותו, כאשר השווי של כל יחידה יהיה בהתאם לתעריף שמשלם המוסד לביטוח לאומי לחברות הסיעוד בעבור שעת טיפול. בדומה למצב שלפני התיקון, הגמלה המשולמת בכסף תהיה שווה ל-80% מערך הגמלה בעין, ולכן מהסכום המתקבל ינוכו 20%.